Foto: Hina, Index



UEFA je drastično kaznila Hrvatski nogometni savez zbog incidenata na utakmici s Norveškom na Maksimiru. Hrvatska će protiv Italije zbog rasističkih povika i pirotehnike igrati pred praznim tribinama, potvrdila je UEFA na svojim službenim stranicama.



Europska nogometna federacija naredila je HNS-u zatvaranje tribina za utakmicu s Italijom 12. lipnja, a Savez mora platiti i kaznu od 55 tisuća eura. UEFA kao razlog navodi pirotehniku, ali i rasističke povike, koji se vjerojatno odnose na "Za dom, spremni", što je odjekivalo stadionom sve do prvog pogotka Hrvatske Norvežanima.

Hrvatski nogometni savez potvrdio je vijest o kazni i poručio da će Izvršni odbor HNS-a na sutrašnjoj sjednici na Plitvicama raspraviti o ovoj kazni Uefe i zauzeti stav o predstojećem domaćinstvu susreta protiv Italije.

Podsjetimo, HNS je tek ovog tjedna predložio da se utakmica s Italijom, umjesto na Maksimiru, igra na Poljudu, kako bi se smirile tenzije između Splita i Zagreba. Za taj potez tek treba ishoditi dopuštenje UEFA-e, ali i pristanak Italije, no ukoliko ova kazna ostane na snazi, mjesto odigravanja ionako će biti nebitno.

I utakmica s Norveškom na Maksimiru igrala se s jednom zatvorenom tribinom zbog nereda na utakmici protiv Italije u Milanu početkom studenog, a ovaj put bit će zatvoren cijeli stadion. S financijske strane, HNS je od UEFA-e zbog navijačkih ispada do sada dobivao i teže kazne, no prošle godine je FIFA upravo zbog povika "Za dom, spremni" zaključila reprezentativnu karijeru Josipa Šimunića. HNS i Davor Šuker su tada stali u Šimunićevu obranu.

Šuker: Ponosni smo što tijekom utakmice nije zabilježen niti jedan ozbiljniji incident

Tekst se nastavlja ispod oglasa

Zanimljivo je da niti nakon utakmice s Norveškom niti Davor Šuker, niti političari iz svečane lože, a niti članovi IO-a HNS-a, nisu osudili sporno navijanje na stadionu. Šuker je nakon utakmice pohvalio navijače.



"Bilo je prekrasno vidjeti Maksimir napunjen do maksimalnog kapaciteta koji smo imali za ovu utakmicu, a ponosni smo što tijekom utakmice nije zabilježen niti jedan ozbiljniji incident. Hrvatska može i mora biti zemlja bez rasizma, diskriminacije i nasilja na stadionu. Nakon susreta u Italiji prekinutog zbog huliganizma, ovo je važan korak naprijed i učinit ćemo sve da nastavimo ići u tom smjeru", rekao je Šuker nakon utakmice.